**ANDMEVAHETUSPLATVORMI LIVE-KESKKONNA KASUTAMISE ÜLDTINGIMUSED muudele energiateenustele (edaspidi Tingimused)**

1. **Andmevahetusplatvormi kasutamine**
   1. Süsteemihaldur võimaldab Kasutajal kasutada Andmevahetusplatvormi mõõteandmete ning elektri- ja võrgulepingutega seotud teabe saamiseks, et osutada tarbijale ja/või tootjale muud energiateenust kooskõlas vastaval ajahetkel kehtivas elektrituruseaduses, elektrituru toimimise võrgueeskirjas, isikuandmete kaitse üldmääruses[[1]](#footnote-1), Andmelao kasutamise ja liitumise juhendis kehtestatud õigustele ja kohustustele ning andmevahetuse nõuetele. Kasutaja sõlmib Süsteemihalduriga Andmevahetusplatvormi kasutamiseks Andmevahetusplatvormi kasutamise lepingu energiateenuste osutajatele (AVP Leping). Käesolevad Tingimused on siduvad ja kohalduvad kõikidele AVP Lepingu sõlminud isikutele.
   2. Andmevahetusplatvormi kaudu andmete saamise õigused lähtuvad elektrituruseadusest ja elektrituru toimimise võrgueeskirjast ja isikuandmete kaitse üldmäärusest. Süsteemihalduril on õigus kontrollida ja põhjendatud asjaoludel keelduda AVP Lepingu sõlmimisest, kui elektrituruseaduse, elektrituru toimimise võrgueeskirja, isikuandmete kaitse üldmääruse (sh liitumistaotluse) tingimused pole Andmevahetusplatvormiga liituda soovival isikul täidetud.
   3. Andmevahetusplatvormi on õigus kasutada ainult Kasutaja poolt määratud vastutaval isikul (edaspidi Haldur) ja Halduri poolt Andmevahetusplatvormil volitatud töötajatel AVP Lepingus määratud rollist tulenevas ulatuses ja eesmärgil. Kasutaja poolt volitatud Halduri andmed on esitatud AVP Lepingus. Muudatustest Halduriga seotud andmetes (uus Haldur, Halduri õiguste lõpetamine jms) teatab Kasutaja viivitamata Süsteemihaldurit kirjalikus vormis digitaalselt allkirjastatud avaldusena punktis 4.1 toodud e-posti aadressile.
   4. Süsteemihaldur loob Kasutaja Haldurile personaalse kasutajakonto. Kasutaja poolt volitatud isikutele loob Andmevahetusplatvormi kasutajakontod Haldur.
   5. Haldur loob teistele Kasutaja poolt volitatud töötajatele kasutajakontod. Pärast AVP Lepingu sõlmimist toimuvatest muudatustest Kasutaja volitatud töötajate koosseisus (uue töötaja lisandumine, töötaja lahkumine jms) viib Kasutaja Haldur vastavad muudatused Andmevahetusplatvormil sisse viivitamatult pärast Kasutaja volitatud isikute koosseisu muudatuste toimumist.
   6. Juhul, kui Kasutaja soovib, et Süsteemihaldur haldaks Kasutaja volitatud töötajate õigusi Andmevahetusplatvormi kasutamisel ise, siis esitab Kasutaja Süsteemihaldurile enda poolt volitatud töötajate nimekirja AVP Lepingus ja nende muudatused kirjalikus vormis digitaalselt allkirjastatud avaldusena punktis 4.1 esitatud aadressile.
   7. Kasutaja kohustub tagama, et tema ja tema poolt määratud Haldur/volitatud töötajad järgivad käesolevates Tingimustes ja AVP Lepingus ning Süsteemihalduri poolt viimase veebilehel avaldatud kehtivat Andmevahetusplatvormi kasutamise ja liitumise juhendit. Nimetatud juhend moodustab käesolevate Tingimuste ja AVP Lepingu lahutamatu osa.
   8. Süsteemihaldur jätab endale õiguse muuta punktis 1.7 mainitud Andmevahetusplatvormi kasutamise ja liitumise juhendit. Muudatustest teavitab Süsteemihaldur Kasutajat e-posti teel või Andmevahetusplatvormi kaudu ette punktis 2.1.8 toodud alusel.
   9. Andmevahetusplatvormi tehniline kasutamine toimub ainult punktis 1.7 kirjeldatud Andmevahetusplatvormi kasutamise ja liitumise juhendi ja Süsteemihalduri poolt kirjalikult väljastatud täiendavate juhiste alusel.
   10. Kasutaja volitatud Halduri ja/või Kasutaja töötajale kasutamisõiguse andmisel ja äravõtmisel lähtub Süsteemihaldur käesolevatest Tingimustest ja AVP Lepingust. Kasutamisõigus võetakse ära volitatud Halduri ja/või Kasutaja töötajate lahkumisel Kasutaja juurest koheselt, kui Kasutaja on vastava informatsiooni edastanud Süsteemihaldurile. Informatsiooni peab Kasutaja esitama punktis 1.3 kirjeldatud vormis, näidates ära töötaja ees-ja perekonnanime ning isikukoodi. Kasutaja vastutab, et Andmevahetusplatvormil Halduri ja tema poolt volitatud isikute kontod on õiguspärased ja kehtivad.
   11. Süsteemihalduril on õigus ühepoolselt Kasutaja Andmevahetusplatvormi kasutamisõigus lõpetada, kui on tuvastatud, et Kasutaja on rikkunud Tingimuste punktides 1.2, 1.3, 1.5, 1.7, 1.9 ja 2.2.1-2.2.7 kirjeldatud nõudeid ja juhiseid ja/või AVP Lepingut.
2. **Poolte kohustused:**
   1. Süsteemihaldur on kohustatud:
      1. tagama elektroonilisel teel edastatavate andmete turvalisuse;
      2. tagama Andmevahetusplatvormi sisestatud andmete töötlemise täies vastavuses seadustes ja seaduse alusel vastuvõetud õigusaktides sätestatud nõuetega;
      3. töötlema Andmevahetusplatvormi sisestatud andmeid ainult Andmevahetusplatvormi eesmärkide saavutamiseks vajalikus koosseisus;
      4. korraldama Andmevahetusplatvormi tõrgeteta tööks vajalikku hooldust ja arendust;
      5. teavitama Kasutajat e-posti teel või Andmevahetusplatvormi vahendusel Andmevahetusplatvormi planeeritavatest hooldustöödest ja seisakutest vähemalt 3 (kolm) tööpäeva ette;
      6. teavitama Kasutajat võimalikest Andmevahetusplatvormi hooldus- ja arendustöödest, mis mõjutavad Andmevahetusplatvormi kasutamist e-posti teel või Andmevahetusplatvormi vahendusel hiljemalt 5 (viis) tööpäeva enne tööde teostamist;
      7. võimalusel arvestama Andmevahetusplatvormi arendamisel Kasutaja ettepanekutega;
      8. informeerima Kasutajat uue/uute Andmevahetusplatvormi versiooni/versioonide kasutuselevõtust e-posti teel vähemalt 3 (kolm) kuud enne uuendatud versiooni rakendamist Andmevahetusplatvormi keskkonnas, sealhulgas jääb Kasutajale kehtiva versiooniga andmevahetuse kasutamise õigus vähemalt 6 (kuus) kuud alates uuendatud versioonist teatamisest;
      9. informeerima Kasutajat tõrgetest Andmevahetusplatvormi töös.
   2. Süsteemihalduril on õigus:
      1. muuta ühepoolselt Tingimusi ning Andmevahetusplatvormi kasutamise ja liitumise tehnilist juhendit;
         1. Süsteemihaldur avaldab Tingimuste uue versiooni ja teate Tingimuste muutmise kohta oma veebilehel ning teavitab Kasutajat muudatusest e-posti teel. Teave muudatuse kohta ja Tingimuste uus versioon avaldatakse vähemalt 30 päeva enne uue versiooni jõustumist. Erandina jõustub uus versioon avaldamisele järgneval päeval, kui muudatus on vajalik, et vältida õigusaktidest tulenevate või Süsteemihalduri jaoks pädeva asutuse poolt kehtestatud nõuete rikkumist või korvata olulist turvariski.
      2. kontrollida ja teha jooksvalt järelevalvet Kasutaja poolt Tingimuste ja AVP Lepingu täitmise üle. Sealhulgas vajadusel läbi viia väline audit, millest teavitatakse Kasutajat vähemalt 10 tööpäeva ette. Kasutaja ei tohi auditit takistada ja peab tegema audiitoriga koostööd ning juhul kui auditi läbiviimine põhjustab Kasutajale kulutusi, siis need kulutused on Kasutaja kanda.
   3. Kasutaja on kohustatud:
      1. aktsepteerima Andmevahetusplatvormi turvalisuse nõudeid ja tagama Andmevahetusplatvormilt saadud andmete turvalise töötlemise;
      2. järgima andmete töötlemisel seadustes ja seaduse alusel vastuvõetud õigusaktides ning isikuandmete kaitse üldmääruses sätestatud nõudeid;
      3. kasutama AVP Lepingu alusel töödeldavaid andmeid ainult AVP Lepingus sätestatud eesmärkidel ja rollis;
      4. täitma kõiki AVP Lepingu täitmiseks vajalikke Süsteemihalduri poolt antud korraldusi;
      5. järgima Andmevahetusplatvormi kasutamisel Andmevahetusplatvormi kasutamise ja liitumise juhendis toodud nõudeid;
      6. võtma kasutusele organisatsioonilised, füüsilised ja infotehnilised turvameetmed andmete kaitseks:
         1. juhusliku või tahtliku volitamata muutmise eest;
         2. juhusliku hävimise, tahtliku hävitamise ning õigustatud isikule andmete kättesaadavuse takistamise eest;
         3. volitamata töötlemise eest.
      7. arvestama Andmevahetusplatvormi kasutamisel Süsteemihalduri poolt viimase kodulehel viimati avaldatud Andmevahetusplatvormi kasutamise ja liitumise juhendi tingimustega;
      8. hoidma tähtajatuna saladuses ning mitte edastama kolmandatele isikutele andmeid, mis on teatavaks saanud AVP Lepingust tulenevaid kohustusi täites või juhuslikult; v.a õigusaktidega ettenähtud juhtudel;
      9. hüvitama Süsteemihaldurile tekitatud kahju seoses andmete töötlemise nõuete ja/või AVP Lepingust tulenevate kohustuste mittekohase järgimisega, sealhulgas valeandmete esitamisega seotud kahju;
      10. arvestama elektrituru andmevahetusega seonduva regulatsiooniga, mis on toodud elektrituruseaduses ja elektrituru toimimise võrgueeskirjas ning järgima kõiki oma kohustusi vastavalt isikuandmete kaitse üldmäärusele.
3. **AVP Lepingu lõpetamine ja muutmine**
   1. Poolel on õigus AVP Leping ühepoolselt ühekuulise etteteatamistähtajaga lõpetada.
   2. Kõik AVP Lepingu muudatused vormistatakse kirjalikult Poolte allkirjaõiguslike esindajate poolt allkirjastatuna AVP Lepingu lisana, va p 1.3. ja p 1.6 esitatud Halduri ja Halduri poolt volitatud töötajate kasutajakontode muutmise andmed, mida Kasutaja saab muuta ühepoolselt Tingimustega ettenähtud vormis.
   3. AVP Leping jõustub AVP Lepingu allkirjastamise kuupäevast Poolte poolt ning on sõlmitud tähtajatult.
4. **Poolte kontaktid ja teadete edastamine**

4.1 AVP Lepingu täitmisega seotud tahteavaldused ja muud vajalikud teated ning Andmevahetusplatvormiga seotud küsimused ja probleemid edastab Kasutaja Süsteemihalduri järgmistele kontaktaadressidele:

e-post: info@elering.ee

Telefon: +372 715 1222

4.2 Süsteemihalduri kontakt Andmevahetuseplatvormi tehnilistes küsimustes on [help.andmeladu@elering.ee](mailto:help.andmeladu@elering.ee)

4.3 AVP Lepingu täitmiseks on Kasutaja kohustatud Andmevahetusplatvormis määrama AVP Lepingus Kasutaja Halduri, kellele Süsteemihalduril on võimalik Andmevahetusplatvormi kaudu esitada teateid AVP Lepingu täitmisega seonduvates küsimustes (sh Andmevahetusplatvormi hooldustöödega seotud küsimustes).

1. **Muud sätted**
   1. Süsteemihaldur ja Kasutaja kinnitavad AVP Lepingule allakirjutamisega, et nad on piisavalt tutvunud AVP Lepingu osaks olevate dokumentidega ning omavad täielikku ja piisavat ülevaadet AVP Lepinguga kaasnevatest õigustest ja kohustustest ja sellega seotud asjaoludest ning on võimelised oma AVP Lepingust ja Tingimustest tulenevaid kohustusi täitma.
   2. AVP Lepingu sõlmimisel, täiendamisel ja lõpetamisel ning AVP Lepingu tõlgendamisel ja AVP Lepingust tulenevate vaidluste lahendamisel kohaldatakse Tingimustes sätestatut, Tingimustes vastavate sätete puudumisel aga õigusaktides sätestatut. Kui Pooled ei suuda AVP Lepingust tulenevat vaidlust lahendada läbirääkimiste teel, on kummalgi Poolel õigus pöörduda vaidluse lahendamiseks Harju Maakohtusse.

**Tingimuste LISA 1 – Andmetöötlusleping**

Mõisted:

Tingimustes esitatud mõisted kehtivad ka selles andmetöötluslepingus (edaspidi Leping). Lepingus määratlemata mõisteid tõlgendatakse kooskõlas isikuandmete kaitse üldmäärusega (edaspidi IKÜM).[[2]](#footnote-2)

Isikuandmed – igasugune teave tuvastatud või tuvastatava füüsilise isiku („andmesubjekti“) kohta; tuvastatav füüsiline isik on isik, keda saab otseselt või kaudselt tuvastada, eelkõige sellise identifitseerimistunnuse põhjal nagu nimi, isikukood, asukohateave, võrguidentifikaator või selle füüsilise isiku ühe või mitme füüsilise, füsioloogilise, geneetilise, vaimse, majandusliku, kultuurilise või sotsiaalse tunnuse põhjal;

Vastutav töötleja - füüsiline või juriidiline isik, avaliku sektori asutus, amet või muu organ, kes üksi või koos teistega määrab kindlaks isikuandmete töötlemise eesmärgid ja vahendid; kui sellise töötlemise eesmärgid ja vahendid on kindlaks määratud liidu või liikmesriigi õigusega, võib vastutava töötleja või tema määramise konkreetsed kriteeriumid sätestada liidu või liikmesriigi õiguses;

Volitatud töötleja - füüsiline või juriidiline isik, avaliku sektori asutus, amet või muu organ, kes töötleb isikuandmeid vastutava töötleja nimel;

Isikuandmetega seotud rikkumine – turvanõuete rikkumine, mis põhjustab edastatavate, salvestatud või muul viisil töödeldavate isikuandmete juhusliku või ebaseadusliku hävitamise, kaotsimineku, muutmise või loata avalikustamise või neile juurdepääsu;

Andmevahetusplatvormil isikuandmete töötlemisele kohalduvad kõik isikuandmete töötlemisele õigusaktides sätestatud nõuded ja piirangud.

Kasutaja on isikuandmeid Andmevahetusplatvormilt saades isikuandmete vastutav töötleja ning vastutab kõikide oma isikuandmete kaitse üldmäärusest tulenevate kohustuste täitmise eest. Sealhulgas:

* vastama tähtaegselt kõikidele andmesubjekti päringutele ning andma andmesubjektile kogu teabe kooskõlas isikuandmete kaitse üldmääruse artiklitega 12-14;
* kasutama isikuandmeid üksnes AVP Lepingus kokkulepitud eesmärgil;
* tagama, et igal ajahetkel on täidetud Liitumistaotluses (AVP Leping Lisa 2) esitatud tingimused;
* tagama, et Süsteemihalduri poolt tarbijale ja/või tootjale kuvatud info Kasutaja ja Kasutaja poolt läbi viidava isikuandmete töötlemise kohta Andmevahetusplatvormilt on ajakohane ja seaduslik;
  + teavitama Süsteemihaldurit esimesel võimalusel isikuandmete töötlemise nõuete rikkumisest, millest Kasutaja peab teavitama Andmekaitse Inspektsiooni või andmesubjekte. Rikkumisest teavitus Süsteemihaldurile peab sisaldama vähemalt järgmist: toimunud isikuandmetega seotud rikkumise laad, eeldatav kuupäev ja kellaaeg;
  + asjaomaste andmesubjektide kategooriaid ja ligikaudne arv ning isikuandmete asjaomaste kirjete liik ja ligikaudne arv;
  + isikuandmetega seotud rikkumise tõenäolised tagajärjed, ja
  + meetmed, mida Kasutaja on rikkumise lahendamiseks tarvitusele võtnud või võtab, et vältida isikuandmetega seotud rikkumisi tulevikus, ja meetmed, mille abil leevendada rikkumise võimalikke negatiivseid mõjusid.

Süsteemihalduril on õigustatud huvi pidada logisid kõikidest Andmevahetusplatvormi toimingutest, mida Kasutaja ja tema poolt volitatud isikud (Haldur ja/või Halduri volitatud töötaja) AVP Lepingu alusel Andmevahetusplatvormil läbi viivad. Andmevahetusplatvormi sõnumilogide säilitamistähtaeg on 12 aastat ja serveri logide säilitamistähtaeg on 3 aastat. Logide kasutamise eesmärk on Andmevahetusplatvormi turvalisuse tagamine ja AVP Lepingu täitmise järelevalve teostamine.

**Kasutaja esindajate (Haldur ja Kasutaja volitatud töötajad) andmed Andmevahetusplatvormil**

Kasutaja Halduri ja Halduri poolt volitatud Kasutaja töötajate andmete esitamisel Süsteemihaldurile kasutajakontode loomiseks Andmevahetusplatvormil on isikuandmete vastutav töötleja Kasutaja.

Halduri ja Halduri poolt volitatud Kasutaja töötajate andmete töötlemisel Andmevahetusplatvormil on Süsteemihaldur volitatud töötleja.

Süsteemihaldur töötleb Kasutaja poolt esitatud Halduri ja Halduri poolt volitatud töötajate isikuandmeid üksnes sellisel eesmärgil ja ulatuses, mis on vajalik AVP Lepingu täitmiseks. Süsteemihaldur säilitab tulenevalt elektrituruseadusest kasutajakontode andmeid 12 aastat, misjärel need kustutatakse. Kasutajakontod suletakse koheselt, kui Kasutaja vastava info Süsteemihaldurile esitab või suletakse konto Kasutaja Halduri poolt. AVP Lepingu alusel töödeldavate Kasutaja Halduri ja Halduri poolt volitatud Kasutaja töötajate isikuandmete liigid on:

* Ees- ja perekonnanimi
* Isikukood
* E-postiaadress
* Logide info

Kasutaja kohustub:

1. töötlema isikuandmeid Andmevahetusplatvormil kooskõlas IKÜM-i ja heade andmetöötlustavadega;
2. tagama, et Andmevahetusplatvormile esitatud Halduri ja Halduri poolt volitatud töötajate isikuandmete töötlemiseks on seaduslik alus ja ei rikuta kolmandate isikute õigusi.

Süsteemihaldur kohustub:

1. töötlema isikuandmeid hoolsalt ja järgides häid andmetöötlustavasid, AVP Lepingut, Lepingut ja IKÜM-i;
2. töötlema isikuandmeid ainult AVP Lepingu täitmise eesmärgil;
3. tagama, et isikuandmeid töötlema volitatud isikud on kohustunud järgima konfidentsiaalsusnõuet või nende suhtes kehtib asjakohane seadusejärgne konfidentsiaalsuskohustus;
4. rakendama asjakohaseid tehnilisi ja korralduslikke meetmeid, et tagada isikuandmete töötlemise ohule vastav turvalisuse tase;
5. aitama võimaluse piires vastutaval töötlejal asjakohaste tehniliste ja korralduslike meetmete abil täita vastutava töötleja kohustust vastata taotlustele andmesubjekti õiguste teostamiseks.

Kui andmesubjekt (Kasutaja Haldur ja Kasutaja/Halduri poolt volitatud töötaja) või järelevalveasutus esitab isikuandmeid puudutava taotluse, sh taotluse isikuandmete kasutamise piiramiseks, kustutamiseks või parandamiseks, neile teabe esitamiseks või muude toimingute tegemiseks, teavitab Süsteemihaldur Kasutajat kõigist sellistest taotlustest enne neile vastamist või isikuandmetega mis tahes toimingute tegemist, või, kui on õigusaktides sätestatud kohustus vastata taotlusele viivitamata, siis esimesel võimalusel pärast taotlusele vastamist. Süsteemihaldur võib Kasutaja nimel töödeldavaid isikuandmeid parandada, kustutada, muuta või nende kasutamist piirata Kasutaja korraldusel või kui see on nõutav seaduse alusel.

Isikuandmetega seotud rikkumise korral teavitab Süsteemihaldur sellest Kasutajat kirjalikult AVP Lepingus esitatud kontaktandmete kaudu asjatu viivituseta, kuid hiljemalt 48 tunni jooksul rikkumisest teadlikuks saamisest. Pärast isikuandmetega seotud rikkumisest teada saamist võtab Süsteemihaldur kõik isikuandmete kaitsmiseks vajalikud mõistlikud meetmed.

Rahvusvaheline edastamine ja kolmandad osapooled

Süsteemihaldur ei edasta Kasutaja Halduri ja/või Kasutaja/Halduri poolt volitatud töötaja andmeid väljapoole Euroopa Majanduspiirkonda ega kasuta alamtöötlejaid.

Rohkem infot Süsteemihalduri isikuandmete töötlemise põhimõtetest on leitav siit: [Elering AS privaatsusteatis](https://elering.ee/isikuandmete-tootlemine)

1. Euroopa Parlamendi ja nõukogu määrus (EL) 2016/679, 27. aprill 2016, füüsiliste isikute kaitse kohta isikuandmete töötlemisel ja selliste andmete vaba liikumise ning direktiivi 95/46/EÜ kehtetuks tunnistamise kohta (isikuandmete kaitse üldmäärus) [↑](#footnote-ref-1)
2. EUROOPA PARLAMENDI JA NÕUKOGU MÄÄRUS (EL) 2016/679,

   27. aprill 2016, füüsiliste isikute kaitse kohta isikuandmete töötlemisel ja selliste andmete vaba liikumise ning direktiivi 95/46/EÜ kehtetuks tunnistamise kohta (isikuandmete kaitse üldmäärus) [↑](#footnote-ref-2)